גד פרופר

**גד פרופר** (נולד ב-3 בדצמבר 1944) הוא תעשיין ישראלי. יו"ר חברת גד פרו השקעות ויו"ר לוריאל ישראל. בשנים 1971-2016 היה מנכ"ל משותף, דירקטור ויו"ר חברות בנוצ של אסם השקעות.

## ביוגרפיה
נולד לעליזה ולאויגן פרופר, שעמד בראש חברת אסם עם הקמתה. הוא סיים תואר ראשון בכלכלה ב ותואר מוסמך במנהל עסקים באוניברסיטת תל אביב בשנת 1970.

בשנת 1971 הצטרף לחברת "אסם" ולאחר מספר שנים מונה לתפקיד משנה למנכ"ל. בשנת 1981 בהיותו בן שבעים, פרש אביו אויגן פרופר מתפקידו ארוך השנים כמנכ"ל אסם, גד ואחיו דן מונו למנכ"לים משותפים בחברה. אויגן נותר יו"ר מועצת המנהלים של החברה. בספטמבר 1985 נקלעה משפחת פרופר למחלוקת עם בעלי המניות האחרים בחברה, לאחר שביקשו להנפיק את החברה בבורסה. בינואר 1986 התפטרו מתפקידם והחליטו למכור את חלקם בחברה בסך 17.4%. לאחר שלא נמצא למניות קונה, דן פרופר חזר לכהן כמנכ"ל באוקטובר 1986 וגד מונה לדירקטור. בנוסף שימש כיושב ראש מועצת המנהלים של "אסם UK" ו"אסם USA".

בשנת 1982 רכשה משפחת פרופר, עם שותפים נוספים, 75% ממפעל הקוסמטיקה של חברת "הלנה רובינשטיין" במגדל העמק. המפעל החל לפעול תחת השם "אינטרביוטי" והמשיך לייצר את מוצרי "הלנה רובינשטיין" ומותגים נוספים ברישיון. במאי 1994 רכש התאגיד הצרפתי לוריאל 30% מחברת "אינטרביוטי" והקים חברת בת בישראל. ב-1996 הגדילה "לוריאל" את חלקה ל-74% ופרופר מונה ליו"ר חברת "לוריאל ישראל", שמרכזת את כל פעילות התאגיד בישראל.

לאחר שפרש מתפקיד ניהולי ב"אסם" פנה גד פרופר לעסוק בהשקעות שונות ובתפקידים ציבוריים. במחצית השנייה של שנות ה-80 שימש במקביל כיו״ר מועצת המנהלים של חברת "פרופר בע״מ", חברת ההחזקות המשפחתית, יו״ר מכון היצוא, וחבר דירקטוריון במספר חברות: הבנק הבינלאומי, פ.י.ב.י. אחזקות, הפניקס חברה לביטוח, אפריקה ישראל להשקעות, ו"פיוניר בטון מובא ומחצבות".

בשנת 1995 היה שותף להקמת חברת הנדל"ן המניב ויתניה, ושימש כיו"ר בחברה במשך מספר שנים.

בשנת 1996 היה שותף להקמת ערוץ הקניות.

בשנת 1998 הפרידו בני משפחת פרופר את המניות שהחזיקו במשותף בחברת "אסם", שבמקביל רכש תאגיד המזון השווייצרי נסטלה את השליטה בחברה. ביוני 2004 מכר פרופר מניות נוספות, ו"נסטלה" הגדילה את חלקה בחברה לכ-52%. בפברואר 2012 מכר פרופר את כל המניות שעוד החזיק באסם, כ-5% ממניות החברה, לחברת "נסטלה", תמורת 369 מיליון שקל.

בשנים 1993–1997 כיהן כנשיא לשם כבוד של לשכת המסחר ישראל-בריטניה.
בשנות ה-2000 שימש יו"ר לשכת המסחר של ישראל והאיחוד האירופי, נשיא כבוד של ארגון הגג של לשכות המסחר והתעשייה הדו-לאומיות אותו יסד, יו"ר מועצת המנהלים של סייקלטק ודירקטור במועצת העסקים ישראל - בריטניה. והיה חבר בחבר הנאמנים של מספר גופים, בהם אוניברסיטת תל אביב, מכללת שנקר ומוזיאון תל אביב לאמנות. בשנים 2003–2008 היה יו"ר המכללה האקדמית בוינגייט. בשנים 2009 -2014 היה  יו"ר חבר הנאמנים המרכז הרפואי אסף הרופא. .

ב-2008 נבחר לשמש יו"ר איגוד תעשיות מוצרי בנייה וצריכה בהתאחדות התעשיינים ומשמש כחבר מועצת התעשיינים בהתאחדות.

מאז שנת 1997 משמש כקונסול כבוד של ניו זילנד בישראל. הוא נשיא לשם כבוד של הסגל הקונסולרי בישראל.

באוקטובר 2015 מונה לנציג ציבור בבית הדין הארצי לעבודה.

## פרסים ותוארי כבוד
* 2008 - אות לגיון הכבוד של צרפת על תרומתו במשך יותר משני עשורים לקידום קונצרן לוריאל
* 2014 - עמית כבוד מטעם מכללת שנקר
* 2017 - קצין לשם כבוד במסדר ההצטיינות של ניו זילנד
* קצין מסדר האימפריה הבריטית
* 2021 - פרס מפעל חיים ע"ש אריה שנקר מטעם התאחדות התעשיינים בישראל

## חיים אישיים
מתגורר ברמת השרון, נשוי לאתי (אחותה של חנה לסלאו) ואב לשניים.

אחיו של גד הוא דן פרופר, ששימש מנכ"ל "אסם" ואחר כך יו"ר הדירקטוריון שלה.
## קישורים חיצוניים
* 
* 
* 
* 

## הערות שוליים

קטגוריה:תעשיינים ישראלים
קטגוריה:אסם: אישים
קטגוריה:בוגרי בית הספר הכרמל (תל אביב)
קטגוריה:בוגרי האוניברסיטה העברית בירושלים
קטגוריה:דירקטורים ישראלים
קטגוריה:מעוטרי אות לגיון הכבוד
קטגוריה:קונסולים של כבוד במדינת ישראל
קטגוריה:נציגי ציבור בבית הדין הארצי לעבודה
קטגוריה:נציגי ציבור (מעסיקים) בבתי הדין לעבודה
קטגוריה:רמת השרון: אישים
קטגוריה:ישראלים שנולדו ב-1944